-
-تفترض فكرة "العود الأبدي" أن الكون والإنسان وكل الأشياء سيعاد خلقها من جديد بعد موتها وفنائها ، وهذه الدورة الحياتية ليست هي النهاية ؛ إذ ستعقبها دورات مشابهة لها والى الأبد ..
-شلون يعني ؟
-يعني كل شي يروح ويموت وينتهي ، راح يرجع مرة ثانية بوقت معين نفس ماچان بالضبط ، يعني ماكو شي ينتهي بالموت والإندثار ، كل شي راح يتكرر مرة ثانية بصورة لا نهائية ..
- يعني ممكن إنو آني عندما أموت ، وره فترة من الزمن راح أرجع نفس شخصيتي ووظيفتي وأهلي وأصدقائي وووالخ ؟
-إي نعم ، راح ترجع وتموت وترجع وتموت ....إلى مالا نهاية ..
-حلو ، هسه وضحت الفكرة ، بس شنو الدليل اللي إعتمد عليه نيتشه بصحة نظريته هاي ؟
-دليله نيتشه هو : إن الكون والمواد والطاقة الموجودة بيه ، لاتخلو من واحد من ثلاثة إحتمالات :
الأول : إن الكون والموجودات اللي بيه راح تزداد ؛ وهذا الإحتمال باطل ؛ لأنو راح نسأل هذا السؤال : هاي الزيادة منين إجت وشنو سببهه ؟ والجواب : ماكو سبب يخلي الكون وموجوداته تزداد ..
-ممكن يكون السبب في هذه الزيادة هو قوة خارج الكون ؛ يعني الله مثلا ؟!
-يگول نيتشه : هنا أنتم راح تدخلونه بالمعجزات ، والمعجزات مجالهه البحث الغيبي الميتافيزيقي مو البحث العلمي التجريبي ، فرجاءا بطلوا هاي السالفة ..
الثاني : إن الكون وموجوداته راح ينقصن ، وهذا الإحتمال أيضا باطل ؛ لأنو الفرضية اللي تگول : ( أن الكون في حالة تناقص) ، فالمفروض حسب هاي النظرية أن مواد الكون الآن خلصت وانتهت ، لأنو الكون كان موجوداً عبر ما لا نهاية له من الزمن ؛ فعلى هذا الكلام لازم يكون الكون قد إنتهى من أمد بعيد ..
-فعلا ، وهذا القول : ( إن الكون في حالة تناقص ) مخالف لقانون ( مصونية الطاقة ) ، النظرية العلمية اللي تؤكد على أن مجموع القوى الموجودة في الكون هو ثابت ومحدد ..
الثالث : هو بقاء الكون وقواه ومواده دون زيادة أو نقصان ، وهو الإحتمال الصحيح اللي ثابت بالطرق العلمية ..
-جيد ، وشلون إستدل نيتشه على نظريته من خلال هاي الإحتمالات الثلاثة ؟
-يگول نيتشه : بالنتيجة طلع الكون وموجوداته متناهي ومحدود مهما كان عظيما وكبيرا ، والزمان لانهائي ولامحدود ، فلازم راح يجي يوم من الأيام بعد ما تستنفذ مواد الكون جميع الاشكال والأحوال ، أن ترجع هاي المواد إلى التشكل بنفس الصور القديمة والسابقة ؛ لأنو ماعدهه غيرهه ، هي نفسهه تعيد وتصقل بيهه ..
-مو واضح كلش ؟!
-شوف : إذا عندك عجينة وزنهه كيلو مثلا ، هاي العجينة شگد راح تطلع منهه أشكال ؟ تگدر تطلع منهه مثلا عشرة أشكال ، شكل انسان ، عصفور ، بزون ، واوي ، حصان ...الخ ، هاي العجينة عندما تستنفذ جميع هاي الاشكال شراح تسوي ؟ راح تعيد نفس الأشكال السابقة بالضبط ، لأنو عدهه وقت وزمان مفتوح ، خو ما تگعد و تسكت ؟! فتضل هاي العجينة بين فترة وأخرى تكرر وتعيد إنتاج نفس الأشكال السابقة ؛ لأنو العجينة محدودة والزمان غير محدود ، فتگدر تعتبر العجينة هي الكون وموجوداته ، والزمان لانهائي مفتوح إلى الأبد ..
-رحم الله والديك ، هسه وضحت الفكرة ؛ بس شنو الثمرة من هاي النظرية ؟ أو شنو الآثار والنتائج المترتبة على هاي النظرية ؟
-ووالديك بالرحمة أغاتي ، بالنسبة للنتائج المترتبة على نظرية "العود الابدي" للمرحوم نيتشه ، فيمكن تلخيصها بنقطتين :
النقطة الأولى سلبية : وهي إنو هاي النظرية تعني أنك تفتر بدائرة مسدودة ، تروح تروح تروح وترجع لنفس المكان ، يعني حياتك هاي بحذافيرهه راح تتكرر أكثر من مليارات المرات ؛ بفرحهه وبحزنهه ، بحلوهه وبمرهه ، بضحكاتهه وبدموعهه ...الخ ، هاي الدورة راح تشعر الإنسان بالعبثية من هاي الحياة ..
النقطة الثانية إيجابية ، وذلك لسببين :
الأول : إنو عندما تؤمن أنه أكو حياة ثانية بإنتظارك ، هي نسخة طبق الأصل من حياتك الحالية ، راح تفكر وتحاول تغير حياتك للأفضل حتى من ترجع وره چم مليار سنة راح ترجع أفضل؛ فأنت تقوم بصنع قدرك ..
الثاني : هاي النظرية بيهه عزاء ومواساة وأمل للناس اللي فقدت ايمانهه بالآخرة والثواب والعقاب ؛ لأنو هاي النظرية تعطيهم أمل ولو ضعيف جدا بأنهم ماراح ينعدمون وره الموت وينتهون إلى الأبد ، هذا الامل راح يساعد الناس على العيش الهانيء المستقر بعض الشيء ..
والحمد لله ..
الفيلسوف__نيتشه ( الحلقة السادسة)
باسم_الشبلاوي